Só lyk beurtkrag dié week(Argieffoto: Unsplash) Fase 2-beurtkrag sal van Maandag af om 16:00 ingestel word en dan tot Dinsdag 05:00 voortduur. Eskom het Sondag aangekondig dat beurtkrag om 12:00 opgeskort is tot Maandagmiddag, wanneer fase 2-beurtkrag ingestel sal word. Van Maandag af sal beurtkrag dan daagliks van 16:00 tot 05:00 toegepas word tot verdere kennisgewing. Eskom sê die voortgesette beurtkrag kan hoofsaaklik toegeskryf word aan die behoefte om noodreserwes te bewaar weens die groot getal eenhede wat onklaar raak en die vertraging om sommige eenhede weer met die netwerk te verbind. Die kragvoorsiener het onderneem om verdere inligting bekend te maak sodra daar wesenlike veranderings plaasvind. ŉ Opwekkingseenheid by die Kriel-kragstasie is Sondagoggend weer in diens gebring. ŉ Eenheid by die Majuba-kragstasie se herstel is vertraag. Eskom het tans 4 963 MW op beplande instandhouding en 14 107 MW kapasiteit is nie beskikbaar nie weens tegniese probleme.